

Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

ISIXHOSA ULWIMI LWASEKHAYA RADIO LESSON: 20 APRIL 2020

ISIFUNDO: DRAMA IXESHA: 30 Imizuzu

IINCWADI EZISETYENZISWAYO: DRAMA: *Indlal’inamanyala:*  M. Lamati

*Buzani Kubawo:* W. K Tamsanqa

**ISIHLOKO: IIMPAWU ZEDRAMA NENDIMA KANOBALISA**

**Inkcazelo ngedrama/ Yintoni idrama**?

Luhlobo loncwadi olubhalelwe lwalungiselwa ukuba lulinganiswe ngakumbi eqongeni.

Yincwadi emalunga nebali elinye lisebenzisa abalinganiswa abanye ukuqala ekuqaleni ukuya kwesiphelo sencwadi nalapho abalinganiswa bazotywa ngokumayana oko kukuthi umfundi wencwadi nombukeli womdlalo uyazigqibela ngesimo sabalinganiswa ngokumamela iintetho zabo ukujonga izinto abazenzayo nesinxibo.

**Ngubani unobalisa? Ngumbalisi webali**

Naluphina uhlobo loncwadi lunombalisi webali isihobe sinombalisi kwimibongo

mbaliso nakwindumasiso, Kwinovei isenokuba ngumntu wokuqala nongumlinganiswa (ubonakala ngokusetyenziswa kwesivumelanisi sentloko somntu wokuqala u-**ndi** okanye umntu wesithathu , umbhali. Kwidrama unobalisa ngulowo utyunjwe ngumbali ukusichazela ngokwenzekayo nokuza kwenzeka ebalini.

1. **IIMPAWU ZEDRAMA**
2. Uluhlu lwabalinganiswa abaza kuthabatha inxaxheba kumdlalo kunye nonxulumano olukhoyo phakathi kwabo.
3. Yahlulwe ngokweendima nemiboniso.
4. Izalathisi zeqonga / imiyalelo yeqonga.
5. Imo ebhalwe ngayo : Abalinganiswa ekhohlo ngasekunene ziintetho zabo..

Qaphela [Konke oku ukusebenzisa xa uphendula laa mibuzo iqhele ukuphuma kuviwo ihi ngqina ukuba esi sicatshulwa soncwadi sesencwadi yedrama, ungqina ngokujonga iimpawu ezi kwisicatshulwa osinikiweyo]

**1.1 Uluhlu lwabalinganiswa**

* Umzekelo kwincwadi indlal’inamanyala sifumana abalinganiswa abafana no “MamQhinebe umfazi waselalini unina kaSiqhiwu” uMamQhinebe uthiywe ngesiduko nokwenza ukuba kudibane nelali ahlala kuyo.
* Kukho nabanye abalinganiswa abathiywe ngokohlobo lomsebenzi abawenzayo nababizwa njengabammeli-ntlobo loo nto ibonisa nenxaxheba yabo kumdlalo, umzekelo kwinwadi indlal’inamanyala abammeli -ntlobo : Mongikazi. Mtshutshisi, Polisa, Mantyi njl njl.
* Kwincwadi uBuzani Kubawo iphepha lama-22 kuluhlu lwabalinganiswa kukho uNozipho, kukho uMagaba unina kaNozipho , oku kubonisa unxulumano lobuzali phakathi kukaMagaba kunye noNozipho.
* Kukho abammeli-ntlobo nalapha umzekelo: Ipolisa neJaji
* Kukho nabangenamagama, umzekelo: abafana bomtshato nenkwenkwe yephepha-ndaba.

[Olu luhlu lwabalinganiswa lusetyenziswa kakhulu ukuqikelela okuzakuqhubeka

ebalini ukuqikelela impixano nesimo sentlalo]

**1.2 Iindima nemiboniso**

* Umdlalo wahlulwe ngokweendima ,phantsi kwendima kukho imiboniso.
* Ikhona imidlalo enendima enye neye ibizwe njengemidlalo emifutshane okanye umdlalo ondimanye.
* Imibonisa yahluka xa kukho utshintsho lwendawo okanye utshintsho lwabalinganiswa.

Olu tshintsho lubonakala kwizalathisi zeqonga.

Umzekelo kwincwadi Indlal’inamanyala Umboniso wokuqala wenzeka kwindlu kaMagrazula kanti umboniso wesibini wenzeka kwindlu kaMamQhinebe.Abalinganiswa nabo bayatshintsha abathathi nxaxheba kumboniso woku-1 nguMagrazula noDlezinye.

Kwincwadi uBuzani Kubawo umboniso woku-1 wenzeka kwaZwilakhe abathabathi nxaxheba nguNozipho noMagaba kanti kumboniso wesi-2 abathabathi nxaxheba nguNozipho, Magaba kunye noZwilakhe.

[ Zincedisa kakhulu xa kusenziwa isakhiwo sebali somdlalo.]

**1.3 Izalathisi zeqonga / imiyalelo yeqonga**

Inkcazelo: Ngamagama abhalwe kwizibiyeli ngefonti ekekeleyo

**Umsebenzi wezalathisi zeqonga / Injongo yezalathisi zeqonga:**

* Kukunika imiyalelo eqongeni.
* Kukuchaza okuza kwenzeka nokwenzekileyo.
* Kukunikezela ulwazi malunga notshintsho kwimiboniso.
* Kukuchaza abalinganiswa abazakuthabatha inxaxheba.
* Kukuchaza isimo sentlalo apho kukho isolotya lendawo , Ixesha, Inkolo, Imeko nesinxibo.
* Kukuxela intshukumo : **Intshukumo echazwayo** luhlobo lwentshukumo emasikizi engenakuboniswa eqongeni okanye indalo umzekelo kuBuzani kuBawo xa uNomampondomise ezibulala emlanjeni naxa uGugulethu ebulala uThobeka nabantwana.

**Intshukumo ebonakalayo:** Umzekelo esila iyeza kunye

**nentshukumo evakalayo**(xa uyibukele eqongeni naxa umamele

kunomathotholo) umz: uNozipho uyacula.

* Iveza imvakalelo yomlinganiswa: umzekelo ecaphuka, evuya.
* Ibonisa nembonakalo yomlinganiswa:esineka, encumile elaqaza njl njl

**Umsebenzi wokuzilolonga.**

1. *Indlal”inamanyala:* M Lamati

Fundisisa esi sicatshulwa soncwadi wandule ukuphendula umbuzo olandelayo:

(*Kuvulwa umkhusane. Kusezilalini . Kusendlwini kaMagrazula, inkintsela yexhwele. Indlu le izele ngamayeza , iimfele zezilwanyana nezeenyoka. UDlezinye isicaka sikaMagrazula, usila iyeza elityeni. Kungena uMagrazula athethe esemnyango.)*

1. Nika ulwazi olufumaneka kwezi zalathisi zeqonga zikwesi sicatshula.
2. Chaza umahluko obonakala kwizalathisi zeqonga ezikumboniso wokuqala kunye nezikumboniso wesibini kwindima yokuqala.

Okanye

1. *Buzani Kubawo:* W Tamsanqa

Fundisisa esi sicatshulwa soncwadi wandule ukuphendula umbuzo olandelayo:

(*KwaZWILAKHE intombi enguNOZIPHO ihleli yodwa kwindlu enomsi, bantu abakho basemtshatweni kwaNGOQO kwilali engaphesheya kwale yaseZAZULWANA apho ibali lethu lisukela khona. Le ntombi iyazivumela iingoma zayo. Uyafika unina uMAGABA igama*.)

1. Nika ulwazi olufumaneka kwezi zalathisi zeqonga zikwesi sicatshula.
2. Chaza umahluko obonakala kwizalathisi zeqonga ezikumboniso wokuqala kunye nezikumboniso wesibini kwindima yokuqala.

**1.4 Imo ebhalwe ngayo**

* Abalinganiswa bazithethela ngqo
* **Incoko phakathi kwabalinganiswa ababini nangaphezulu ibizwa ukuba yingxoxo.**
* **Intetho yomlinganiswa omnye(Monologue**) Umlinganiswa wenza intetho ende ekunye nomnye umlinganiswa kungekho mntu umphazamisayo. Okanye uthetha ebhekisa kubabukeli bomdlalo.

**Injongo:** Kukudlulisa umyalezo obalulekileyo.

* **Intetho yoyedwa(Soliloquy)**Umlinganiswa uthetha yedwa bengekho abanye abantu kuyabhalwa kwizalathisi zeqonga(*Uhamba ethetha yedwa*) uMamQhinebe kwindlal’inamanyala iphepha lama89-90. KuBuzani Kubawo Intetho kaGugulethu*(Kushiyaki ethetha yedwa*) iphepha

**Injongo:**

* Kukutyhila iingcinga zomlinganiswa.
* Ukuveza imbilini yakhe.
* Kukutyhila imo yovakalelo.
* Kukuveza ubume bentliziyo yakhe.
* Kukubonisa impixano yangaphakathi.
* **Intetho yabucala(Aside)** Umlinganiswa uthethela ukuba angaviwa ,bakhona abanye abalinganiswa abazithethelayo yena uthetha into ephuma ecaleni engaviwayo ngabo.
* **Injongo:**
* Kukuveza ubuyena bomlinganiswa
* Kukukhulisa unxunguphalo kumdlalo
* Veza iingcinga zakhe
* Tyhila intliziyo yahhe engalunganga
* **Umsebenzi wengxoxo/ ntetho** 
  + Kukuzoba ubunjani okanye isimo somlinganiswa
  + Kukuqhubela ibali phambili.
  + Kukukhulisa impixano.
  + Kukuphuhlisa umxholo webali
* **Umsebenzi wokuzilolonga**

Xela ukuba isetyenziswa ngaziphi na iinjongo intetho kaMamQhinebe ekwiphepha lama-89 ukuya kwiphepha lama 90.

OKANYE

Xela ukuba isetyenziswa ngaziphi na iinjongo intetho kaGugulethu ekwiphepha lama-69.

**B. INDIMA KANOBALISA.**

* Ibonakala ekuqaleni za anikezela ulwazi lwabalinganiswa abazakuthatha inxaxheba.
* Ibonakala nakwizalathisi zeqonga.
* Nguye onikezela umkhombandlela,
* Ibali lilawulwa nguye.
* Uthe gqolo enikezela ulwazi oluzakuncedisa ekuqondeni nzulu ibali kunye nomyalezo wombhali..

Qaphela [Xa umbuzo ufuna indima kaNobalisa kwisicatshulwa soncwadi osinikiweyo, yiya kwizalathisi zeqonga ukhangele ukuba uchaza ntoni unobalisa.]

[Xa kubuzwa umbuzo othi nika ulwazi olufumaneka kwizalathisi zeqonga kwesi sicatshulwa soncwadi, cinga ngomsebenzi wazo ujonge okufumanekayo kwisicatshulwa eso.